તાત્કાલિક છૂટાછેડા (ઇન્સ્ટન્ટ તલાક)ના કાર્યને ગુનાખોરી બિરુદ આપતો એક કાયદો, મુસ્લિમ વિમેન (લગ્ન પરના અધિકારોનું રક્ષણ) બિલ, 2017 કેમ લોકસભામાં કોઈ પણ ચર્ચા વિના રજૂ કરવામાં આવ્યું અને પસાર પણ કરાયું એનું સ્પષ્ટીકરણ કદાચ આ જ ચિંતાનું વિસ્તરણ છે. જો એ ચિંતા બનાવટી ન હતી, તો પછી ઇન્સ્ટન્ટ ટ્રિપલ તલાક અથવા "તલાક-એ-બિદાત" પર પ્રતિબંધની માગણી કરનાર મુસ્લિમ મહિલાઓના જૂથો, જેને ભારતીય મુસ્લિમોમાંના એક વિભાગનો ટેકો છે, તેને કાયદાના નિર્માણ વખતે સલાહ-સૂચનમાં કેમ સામેલ કરવામાં ન આવ્યાં? હકીકતમાં, કાયદાની રજૂઆતના થોડા અઠવાડિયાં પહેલાં, સુપ્રીમ કોર્ટમાં મુકદ્દમામાંના જૂથોમાંના એકે કાયદાને આખરી સ્વરૂપ આપવામાં આવે એ પહેલાં વ્યાપક પરામર્શ લેવામાં આવે એવી વિનંતી કરી હતી. આ જૂથે ઇન્સ્ટન્ટ ટ્રિપલ તાલકને ફોજદારી ગુનો બનાવવાના વિરોધમાં વાંધો ઉઠાવ્યો હતો અને જણાવ્યું હતું કે સ્ત્રીઓ સંબંધિત અગાઉના કાયદા હંમેશાં સંબંધિત જૂથો સાથે વ્યાપક પરામર્શ પછી જ આગળ વધારવામાં આવ્યા છે. એ જૂથનો નિષ્કર્ષ હતો કે ‘લગ્ન તો બે પુખ્ત વયના લોકો વચ્ચે નાગરિક સંમતિ છે, તેથી આ કરારના ઉલ્લંઘન પ્રત્યેની કાર્યવાહીની પ્રકૃતિ પણ નાગરિક હોવી જરૂરી છે. તેમ જ એવી હોવી જોઈએ જે મહિલાઓને વધુ લાચાર બનાવવાને બદલે મજબૂત બનાવે.’